KOMISIJOS REGLAMENTAS (EB) Nr. 386/2009
2009 m. gegužės 12 d.
iš dalies keičiantis Europos Parlamento ir Tarybos reglamento (EB) Nr. 1831/2003 nuostatas dėl naujos pašarų priedų funkcinės grupės nustatymo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 6 straipsnio 3 dalį,
kadangi:
(1)
Reglamentu (EB) Nr. 1831/2003 nustatyta, kad pašarų priedai, atsižvelgiant į jų funkcijas ir savybes, priskiriami kategorijoms ir šių kategorijų funkcinėms grupėms.
(2)
Sukurti nauji pašarų priedai, kurie stabdo arba mažina mikotoksinų absorbciją, skatina jų šalinimą arba pakeičia jų veikimo pobūdį, taip sumažindami galimą nepageidaujamą mikotoksinų poveikį gyvūnų sveikatai.
(3)
Naudojant šiuos produktus neturėtų būti didinami pagal Europos Parlamento ir Tarybos direktyvą 2002/32/EB (2) nustatyti didžiausi arba rekomendaciniai kiekiai, tačiau turėtų būti gerinama teisėtai rinkoje esančių gyvūnų pašarų kokybė, suteikiant papildomas gyvūnų ir visuomenės sveikatos apsaugos garantijas.
(4)
Kadangi tokių pašarų priedų negalima priskirti jokiai Reglamente (EB) Nr. 1831/2003 numatytai funkcinei grupei, būtina į technologinių priedų kategoriją įtraukti naują funkcinę grupę.
(5)
Todėl Reglamentas (EB) Nr. 1831/2003 turėtų būti atitinkamai iš dalies pakeistas.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1831/2003 I priedo 1 punktas papildomas šiuo punktu:
„m)
pašarų užteršimo mikotoksinais mažinimo medžiagos: medžiagos, kurios gali stabdyti arba mažinti mikotoksinų absorbciją, skatinti jų šalinimą arba pakeisti jų veikimo pobūdį.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Parengta Briuselyje, 2009 m. gegužės 12 d.